# VEDTEKTER FOR DALEN BARNEHAGE

Opprinnelig vedtatt av Austre Moland Indremisjon den 13.03.90, med senere endringer vedtatt av Austre Moland Normisjon, senest 03.06.2024.

1. Eierforhold / Forretningsmessige bestemmelser:

Barnehagen eies og drives av Austre Moland Normisjon. Eiers oppgave og ansvar tillegges Barnehagekomiteen for Dalen Barnehage.

Barnehagen skal drives slik at det oppnås økonomisk sikkerhet, og skal ikke ha som formål å gi utbytte til eier. Eventuelle driftsoverskudd går inn i barnehagens drift og tilføres barnehagens egenkapital.

2. Retningslinjer:

Barnehagen skal drives i samsvar med "Lov om barnehager", forskrifter fastsatt av Forbruker- og administrasjonsdepartementet, årsplan for barnehagen, vedtekter og instrukser fastsatt av eieren.

3. Formål:

Barnehagen skal drives etter en utvidet kristen formålsparagraf. I nær forståelse og samarbeid med det enkelte hjem, gi barna et trygt, stimulerende miljø og en kristen og moralsk oppdragelse.

Dette formålet skal realiseres ved:

å tilrettelegge gode utviklingsmuligheter for barna.

å gi barna individuell og gruppevis omsorg og støtte.

å formidle kristen kunnskap.

å utvikle evne til toleranse og omsorg for andre.

at barnehagens miljø og atmosfære preges av nestekjærlighet.

at barna får svar på sine spørsmål i samsvar med kristen livsforståelse og etikk.

4. Samarbeidsutvalget:

Samarbeidsutvalget for Dalen Barnehage består av 6 medlemmer og varamenn (som kun møter ved forfall). Samarbeidsutvalget består av:

2 representanter valgt av Foreldrerådet.

2 " " " de ansatte

2 " " " barnehagens eier

Samarbeidsutvalget skal være et samarbeidsorgan for foreldre, personale og eier, og skal ha ansvar for den alminnelige drift i nær kontakt med barnehagens styrer. Styreren har møte-, tale- og forslagsrett i samarbeidsutvalget, men har ikke stemmerett, hvis ikke vedkommende er valgt inn i samarbeidsutvalget.

Representanter for foreldre og de ansatte velges for 1 år om gangen. Eieren velger selv funksjonstiden i samarbeidsutvalget. Samarbeidsutvalget konstituerer seg selv. Samarbeidsutvalget utøver funksjoner i henhold til Lov og barnehager §4, samt følgende:.

se til at barnehagen blir drevet innenfor rammen av barnehageloven, barnehagens vedtekter og budsjett.

fastsette årsplan som personalet legger frem.

behandle budsjett etter forslag fra styrer, som skal legges frem for eieren.

legge frem regnskap og årsberetning for eieren.

uttale seg om endringer i vedtektene.

uttale seg om personalinstruks.

Ellers forelegges samarbeidsutvalget saker som er av viktighet for barnehagens virksomhet, og kan uttale seg i slike saker før avgjørelsen blir tatt. Samarbeidsutvalgets medlemmer har taushetsplikt om forhold de blir kjent med vedrørende barna og deres familier.

5. Foreldreråd.

Personalet innkaller til foreldremøte minst 2 ganger i året. Foreldrerådets representanter velges på første foreldremøte.

Foreldreråd:

Foreldrerådet består av alle foreldre/foresatte til alle barna i barnehagen.

Foreldrerådet skal fremme samarbeidet mellom hjem og barnehage.

Foreldrerådet kan be om å bli forelagt viktige saker vedrørende foreldrenes forhold til barnehagen. Foreldrerådet har rett til å uttale seg i slike saker før avgjørelse blir tatt.

Ved avstemning i foreldrerådet, gis en stemme for hvert barn. Søsken teller kun som ett barn.

6. Tilsetting av personalet.

Eieren tilsetter personalet. Styreren har anledning til å uttale seg ved tilsetting. Styreren og Ped.lederne skal ha barnehagelærer-/førskolelærerutdanning. Eier fastsetter instruks for personalet. Personalet skal arbeide i samsvar med formålet som er satt for virksomheten. Det faste personalet ansettes på 6 mnd. prøvetid.

De ansatte i barnehagen må legge frem tilfredsstillende politiattest.

7. Taushetsplikt.

Personalet i barnehagen har taushetsplikt etter §21 i loven.

8. Opplysningspplikt

Barnehagepersonalet har opplysningsplikt til sosialtjenesten og barneverntjenesten slik det er beskrevet i barnehagelovens §§ 21 og 22.

9. Opptak av barn.

Opptak av barn foretas av barnehagekomiteen i samarbeid med styrer. Opptak foretas i h.h.t. regler i Lov om barnehager og etter følgende opptakskrets og opptakskriterier:

OPPTAKSKRETS.

Dalen Barnehage gir tilbud til innbyggere i Arendal kommune. Hele kommunen utgjør dermed opptakskretsen. Dersom det skulle være ledige plasser etter hovedopptaket, kan barn fra andre kommuner få plass.

OPPTAKSKRITERIER.

Barn med nedsatt funksjonsevne og barn det er fattet vedtak på etter lov om barnevernstjeneste, har rett til prioritert opptak i barnehagen.

Ellers vil det under opptaket gjøres en total vurdering med hensyn til gruppesammensetning og aldersfordeling. Barn som søker 80% eller større plass vil bli prioritert.

For øvrig vil følgende kriterier bli lagt til grunn:

1. Søsken.
2. Barn fra Austre Moland.
3. 6-åringer med utsatt skolestart.
4. De ansattes barn.
5. 5 åringer.
6. Vurdering av familiens generelle livssituasjon, herunder at eneforsørger eller begge foreldre er yrkesaktive eller under utdanning.

Dersom flere barn står likt i forhold til opptakskriteriene, vil utvelgelsen skje ved loddtrekning.

Barn som har fått barnehageplass kan disponere denne frem til 30.juni det året barnet får tilbud om skoleplass.

10. Oppsigelse.

Oppsigelsesfristen er 1 måned, d.v.s. at hvis plassen sies opp midt i året, må det betales oppsigelsesmåneden og neste måned (såfremt ikke annet barn overtar plassen umiddelbart).

Dersom oppsigelse fra barn eller personale gjør at fortsatt drift ikke er mulig, gjelder den samme oppsigelsestiden på 1 måned, fra eier til foreldre. Det samme er tilfelle dersom barnehagen opphører/stenger.

11. Åpningstider.

Barnehagen er godkjent for barn i alderen 0 - 6 år. Den daglige åpningstiden er fra kl.06.45 til 17.00. Barnehagen holder åpent mandag til fredag, med mindre annet er bestemt. I løpet av et barnehageår, har personalet 5 planleggingsdager, og da er barnehagen stengt. Onsdag før skjærtorsdag stenges barnehagen kl. 12.00. I romjulen og i påskeuken er barnehagen åpen etter behov. Etter høytider/helligdager og fridager starter vi igjen første ordinære virkedag. Barnehagen er stengt 3 uker i juli.

12. Arealutnyttelse.

Barnehagens norm for arealutnytting er minimum 3,8 m2 netto pr. barn over 3 år og om lag 1/3 mer pr barn under tre år..

Avdelingen på Nesheim er godkjent som friluftsgruppe med arealnorm på 3,75 m2 pr. barn over 3 år.

Barnehagen leier av Dalen Misjonshus et totalt areal i første etasje på:

* Barnehageareal på 320 m2 hvorav 194 m2 er godkjent netto leke- og oppholdsareal
* Ute disponerer barnehagen et lekeareal på ca. 1.000 m2.
* I tillegg disponerer barnehagen øvrige lokaler i Dalen Misjonshus ved behov.

Barnehagen eier også lokaler ved Nesheim med følgende areal

* Lokalene er på totalt 159 m2 i bruksareal, fordelt på 70 m2 i kjeller og 89 m2 i 1. etg. Herav 49 m2 godkjent leke- og oppholdsareal i 1. etg.
* Ute disponerer barnehagen et lekeareal på ca 1.000 m2

13. Foreldrebetaling.

Barnehagens eier fastsetter foreldrebetalingssatsene. Disse satsene vil følge maksprisen for foreldrebetaling fastsatt av stortinget. I tillegg betales det matpenger, som fastsettes en gang pr år. Manglende foreldrebetaling vil kunne medføre at barnehageplassen blir sagt opp.

14. Årsplan.

Barnehagen skal ha en årsplan som gir en oversikt over aktivitetene i barnehagen og den pedagogiske virksomheten gjennom året. Gjennom behandling av årsplan i samarbeidsutvalget, kan foreldre og eier medvirke til utformingen av barnehagens innhold.

15. Bruk av barnehagen utenom åpningstiden.

Når barnehagen selv ikke bruker lokalene, kan Normisjon og andre disponere lokalene etter avtale med styrer og Barnehagekomiteen. Leiesatser for bruk avtales med styrer for barnehagen.

Lokalene må ryddes og rengjøres etter bruk. Formingsmateriell, leker mm. som barnehagen eier, må ikke brukes av andre. Hvis det er ønskelig med sambruk av enkelte ting, må det på forhånd gjøres avtale med styreren og samarbeidsutvalget om dette.

16. Helsetilsyn.

Barnehagen er under tilsyn av distriktets helsesøster.

Helseattest skal foreligge fra barn.

17. Internkontroll.

Eier av barnehagen er ansvarlig for internkontroll. Rutiner for internkontroll er utarbeidet og sjekkliste vedtatt. Internkontroll utøves i samsvar med krav fastsatt i eller i medhold av lov eller forskrift.

18. Forsikring.

Barna er ulykkesforsikret den tiden de er i barnehagen. Derimot har ikke barnehagen ansvar for barna til og fra barnehagen, eller for medbrakt leketøy. Ved den daglige bringing/henting, må alltid en i personalet kontaktes.

19. Iverksetting og endring av vedtekter.

Ovenstående vedtekter gjøres gjeldende fra 01.06.24. Endringer kan foretas av Austre Moland Normisjon som innhenter uttalelse fra samarbeidsutvalget på forhånd. Vedtektsendringer sendes kommunen.